Ġuvni mixli b'reati "li tterrorizzaw lill-Belt Valletta" Brentley Pace ta' 21 sena mill-Belt Valletta li jaħdem bħala store keeper baqa' jinżamm taħt arrest preventiv wara li ġie mixli li ta n-nar tliet vetturi, bieb ta' residenza kif ukoll li għamel ħsara fuq tliet muturi. Waħda mill-vetturi ngħatat in-nar fil-lejl ta' bejn l-24 u l-25 ta' Settembru li għadda fil-parkeġġ magħruf bħala 'Four Winds' fil-belt u kienet tas-Sindku tal-Belt Valletta Alfred Zammit. L-Uffiċjal Prosekutur, l-Ispettur Jeffrey Scicluna, spjega fil-Qorti li l-każ jirrelata ma' ħruq ta' vetturi u ħruq ta' bieb fil-Belt Valletta. Ir-reati seħħew bejn April u Settembru ta' din is-sena. Qal li mill-istħarriġ li għamlet il-Pulizija, fejn inġabru diversi filmati minn kameras tas-sigurta, ġie stabbilit il-mod kif kienu qed jiġu mqabbda dawn il-vetturi. Qal li f'Settembru l-Pulizija arrestaw lill-imputat fejn ġew elevati xi mobiles, ħwejjeġ, basket u anke scooter li dehru fil-filmati. L-imputat iżda ngħata l-police bail minħabba l-fatt li kien hemm ċertu apparat li ried isir l-analiżi fuqu kellu jingħata u l-Pulizja kienet qed tistenna r-riżultat tal-istess analiżi. Huwa eventwalment reġa' kien arrestat u tressaq illum quddiem il-Maġistrat Nadine Lia fejn wieġeb mhux ħati tal-akkużi miġjuba kontrih bid-difiża titlob għall-ħelsien mill-arrest tiegħu. Il-prosekuzzjoni oġġezzjonat għal din it-talba minħabba l-gravità tar-reati li qed jiġi akkużat bihom l-imputat li "tterrorizzaw lill-Belt Valletta." Il-Qorti f'dan l-istadju ċaħdet it-talba għall-ħelsien mill-arrest minħabba li għad baqa' diversi xhieda pajżana li għad iridu jixhdu u n-natura gravi tar-reati. Il-prosekuzzjoni tmexxiet mill-Ispetturi Jeffrey Scicluna, Saviour Baldacchino u Priscilla Caruana Lee. L-Avukat David Gatt deher għal Pace.